คนอเมริกัน อดกิน ซอสพริกศรีราชา เพราะพริกหมดประเทศ
“ซอสพริกศรีราชา” ยี่ห้อที่ขายดีในสหรัฐอเมริกา ไม่ได้มีเจ้าของหรือผู้ผลิตเป็นคนไทย  แต่ถูกผลิตขึ้นโดยบริษัท “Huy Fong Foods”
22 มิ.ย. 2565

คนอเมริกัน อดกิน ซอสพริกศรีราชา เพราะพริกหมดประเทศ /โดย ลงทุนแมน
“ซอสพริกศรีราชา” ยี่ห้อที่ขายดีในสหรัฐอเมริกา
ไม่ได้มีเจ้าของหรือผู้ผลิตเป็นคนไทย 
แต่ถูกผลิตขึ้นโดยบริษัท “Huy Fong Foods” 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Huy Fong Foods เป็นบริษัทผลิตซอสพริกชื่อดัง ซึ่งตั้งอยู่ที่รัฐแคลิฟอร์เนีย
ก่อตั้งขึ้นโดยคุณเดวิด ทราน ชาวเวียดนามเชื้อสายจีนที่อพยพหนีสงครามเวียดนาม
มายังสหรัฐอเมริกาในปี 1979 หรือเมื่อ 43 ปีที่แล้ว
ด้วยความที่เขานั้นเป็นคนชื่นชอบซอส และต้องการทำซอสไว้กินกับเฝอ อาหารยอดนิยมของชาวเวียดนาม เพราะไม่มีขายในสหรัฐอเมริกา จึงทำให้เขาเริ่มหาทางในการผลิตซอสพริกขึ้น จากที่ทำไว้สำหรับกินเอง ก็เริ่มที่จะทำขายเพื่อหารายได้
โดยหลังจากก่อตั้งบริษัทในปี 1980 คุณเดวิด ทราน ก็เริ่มผลิตซอสพริกและส่งไปขายให้แก่ร้านอาหารเอเชียในไชนาทาวน์ เมืองลอสแอนเจลิส โดยในเดือนแรกที่เขาทำซอสพริกศรีราชามาขายนั้น เขาทำรายได้ไปกว่า 2,300 ดอลลาร์สหรัฐ
ซึ่งซอสพริกของเขานั้น ใช้ตราสัญลักษณ์บนขวดซอสเป็นรูป “ไก่” 
เนื่องจากคุณเดวิด ทราน นั้นเกิดปีไก่ และใช้โทนสีแดงกับสีเขียวเพื่อสื่อถึงความเป็นพริกสดมากที่สุด
ก็ต้องบอกว่า ซอสพริกศรีราชาของ Huy Fong Foods ได้รับความนิยมอย่างมาก 
จากการบอกต่อกันแบบปากต่อปากของร้านอาหารบริเวณดังกล่าว 
นับจนถึงวันนี้ บริษัทก็ไม่เคยใช้การโฆษณา เพื่อโปรโมตซอสพริกของบริษัทแต่อย่างใด
ปัจจุบัน Huy Fong Foods ถือเป็นหนึ่งในผู้ผลิตซอสพริกสไตล์เอเชียรายใหญ่รายหนึ่งของโลก และมีลูกค้าจำนวนมาก ไม่ว่าจะเป็นร้านอาหาร โรงแรม หรือแม้แต่ครัวเรือนทั่วไป
รู้ไหมว่า ในสหรัฐอเมริกานั้น มูลค่าตลาดซอสพริกยังเป็นธุรกิจที่เติบโตอย่างต่อเนื่อง 
จากความนิยมของผู้บริโภคที่ต้องการซอสประเภทนี้
 
มูลค่าตลาดซอสพริก
ปี 2021 ราว 76,000 ล้านบาท
ปี 2022 อยู่ที่ 101,200 ล้านบาท เติบโตกว่า 33%
ซึ่งในสหรัฐอเมริกานั้นก็มีแบรนด์ซอสพริกหลากหลายชนิด แต่ที่ได้รับความนิยมมากที่สุด ก็คือ ซอสพริกศรีราชาของ Huy Fong Foods โดยเฉลี่ยในแต่ละปีนั้น Huy Fong Foods ขายซอสพริกศรีราชาได้ประมาณ 10 ล้านขวดต่อปี
แต่ปัจจุบัน ซอสพริกศรีราชา สินค้าชูโรงของ Huy Fong Foods กำลังจะขาดตลาด
โดยสาเหตุสำคัญเกิดจากการที่บริษัทกำลังประสบกับ “ปัญหาขาดแคลนแหล่งวัตถุดิบอย่างพริก”
ในแต่ละปีนั้นบริษัทต้องใช้พริกสดประมาณ 100 ล้านปอนด์ 
เพื่อผลิตซอสพริกศรีราชา 20 ล้านขวด
โดยพริกดังกล่าวนั้นมีชื่อว่า “Red jalapeno” 
หรือพริกแดงเม็กซิกัน ซึ่งจะมีช่วงออกผลเพียง 4 เดือนต่อปี
สำหรับแหล่งผลิตพริกชนิดนี้ ส่วนใหญ่จะมาจากประเทศเม็กซิโก 
รวมทั้งจากรัฐแคลิฟอร์เนีย และรัฐนิวเม็กซิโก ของสหรัฐอเมริกา
ทว่าปัจจุบันพื้นที่ดังกล่าวทั้งหมดนี้ กำลังประสบกับภาวะแห้งแล้งอย่างหนัก 
ซึ่งไม่เพียงแต่ทำให้ผลผลิตตกต่ำ แต่ผลผลิตที่ได้ออกมา ยังไม่ได้มาตรฐานอีกด้วย
โดยบริษัทได้แจ้งว่า ออร์เดอร์ของลูกค้าที่สั่งเข้ามาตั้งแต่วันที่ 19 เมษายน 2022 นั้น จะถูกผลิตอีกครั้งหลังจากวันที่ 6 กันยายน 2022 เป็นต้นไป หรือดีเลย์ออกไปยาวนานถึง 5 เดือน
แถมยังมีการแจ้งว่าจะยังไม่เปิดรับออร์เดอร์ใหม่ในช่วงนี้ จนถึงเดือนกันยายนของปีนี้ หรือจนกว่าเราจะมีพริกซึ่งเป็นวัตถุดิบหลัก เข้ามาในปริมาณที่มากพอสำหรับการผลิต ทำให้มีการคาดการณ์ว่าซอสพริกศรีราชา น่าจะหายไปจากตลาดเป็นเวลาหลายเดือนนับจากนี้
อย่างกรณีของประเทศเม็กซิโก ปัจจุบันพื้นที่กว่าครึ่งหนึ่งของประเทศ กำลังประสบกับปัญหาภัยแล้งอย่างหนัก หลายเมืองสามารถใช้น้ำได้เพียงแค่วันละ 6 ชั่วโมง
ซึ่งปัญหาภัยแล้งของประเทศเม็กซิโกในตอนนี้ ถือว่าหนักที่สุดในรอบหลายปีเลยทีเดียว
พอเรื่องเป็นแบบนี้ ทำให้พริกสดซึ่งเป็นวัตถุดิบในการผลิตซอสพริกนั้น มีสต็อกลดลงต่ำสุดในรอบ 2 ปี กลายมาเป็นปัญหาร้ายแรง จนบริษัทต้องหยุดการผลิตสินค้า
แน่นอนว่า เรื่องนี้ส่งผลกระทบต่อผู้บริโภคชาวอเมริกันจำนวนไม่น้อย 
รวมไปถึงธุรกิจร้านอาหารในสหรัฐอเมริกาหลายแห่งที่ต้องใช้ซอสพริกศรีราชา
อีกทั้งยังทำให้รายได้ของบริษัทขาดหายไปเช่นกัน
ซึ่งก็ต้องติดตามกันต่อไปว่า สถานการณ์ภัยแล้งในครั้งนี้ จะส่งผลกระทบกับซอสพริกศรีราชาในสหรัฐอเมริกามากแค่ไหน
 
ปิดท้ายด้วยข้อมูลที่น่าสนใจ รู้ไหมว่าในประเทศไทยก็มีซอสพริกที่ชื่อคล้าย ๆ กับซอสพริกศรีราชาของคุณเดวิด ทราน นั่นคือ ซอสพริกศรีราชาพานิช ที่เป็นซอสพริกของคนไทย
โดยซอสพริกศรีราชาพานิชนั้น เริ่มผลิตครั้งแรกเป็นเวลากว่า 80 ปีมาแล้ว 
โดยผลิตที่อำเภอศรีราชา จังหวัดชลบุรี ซึ่งผู้ที่คิดสูตรคือคุณแม่ถนอม จักกะพาก 
ที่ตั้งใจทำซอสพริกเพื่อกินคู่กับอาหารทะเล ไว้สำหรับกินกันภายในครอบครัว
ก่อนที่จะเริ่มทำขาย จนกระทั่งได้รับความนิยมจากทั้งคนในพื้นที่ และนักท่องเที่ยว 
จนกลายเป็นผลิตภัณฑ์ขึ้นชื่อของอำเภอศรีราชา
แล้วด้วยชื่อเสียงของซอสพริกศรีราชาพานิช 
ทำให้ในเวลาต่อมา บริษัท ไทยเทพรส จำกัด (มหาชน) ได้เข้ามาติดต่อขอซื้อลิขสิทธิ์และสูตรจากซอสพริกศรีราชาพานิช ก่อนจะมีการส่งออกไปขายในอีกหลายประเทศทั่วโลก
จนทำให้อำเภอศรีราชา จังหวัดชลบุรี ของประเทศไทย เป็นที่รู้จักในหมู่ชาวต่างชาติจำนวนไม่น้อยเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References:
-
-
-
-
-
-
-
-